《雨中新寒坐芸香小阁呈郝兵备二首 其二》
明代·苏葵

雨珠千点散琅玕，淅沥声高客袂寒。金鉴有光勤自拂，龙泉无事厌轻弹。

空闻蟋蟀吟朝夕，未见鹍鹏振羽翰。岁岁穷经无寸补，怪谁将作蠹鱼看。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。